იალუნგძიანგი
იალუნგძიანგი (ჩინ. გამარტ. 雅砻江, ფინინი: Yǎlóngjiāng) — მდინარე ჩინეთში, იანძის მარცხენა შენაკადი. სიგრძე 1187 კმ, აუზის ფართობი 144 ათ. კმ². სათავე აქვს ბაიან-ხარა-ულის ქედზე, მიედინება ჩინეთ-ტიბეტის მთებში, ღრმა დაკლაკნილ ხეობებში, წარმოქმნის მრავალ ჭორომსა და ჩანჩქერს. ზემო წელზე მიემართება სამხრეთ-აღმოსავლეთით, ქვემოთში კი სამხრეთისაკენ ტრიალდება, მიუყვება დასიუეშანის ქედს და ჩაედინება იანძიში (ძინშაში). დინების უდიდეს ნაწილში სწრაფი და უხვწყლიანი მდინარეა (წყლის საშუალო ხარჯი დაახლ. 2000 მ³/წმ), წყლიანობა იმატებს ზაფხულობით. ადგილობრივი ეკონომიკის განვითარების მიზნით, 1980-იანი წლებიდან მდინარეზე მრავალი კაშხალი და ჰიდროელექტროსადგური აშენდა. ხეობაზე გადიოდა სავაჭრო გზები ჩენდუდან დალისკენ (იუნანი), სამხრეთ-აღმოსავლეთ ჩინეთისა და ჩრდილოეთ მიანმარისკენ.